**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

9. septembra 2022

**Návrh**

**Zmluvy o poskytnutí finančného príspevku pre projekt cezhraničnej autobusovej dopravy Bratislava – Hainburg/Donau od spolkovej krajiny Dolné Rakúsko pre Bratislavský samosprávny kraj**

Materiál predkladá: Materiál obsahuje:

Mgr. Juraj Droba, MBA, MA 1. Návrh uznesenia

predseda 2. Dôvodovú správu

Bratislavského samosprávneho kraja 3. Prílohy

4. Stanoviská komisií

Zodpovední:

Ing. Patrícia Mešťan, MA

riaditeľka

Úradu Bratislavského samosprávneho kraja

Mgr. Michal Halabica

riaditeľ Odboru dopravy

Úradu Bratislavského samosprávneho kraja

Spracovateľ:

Ing. Matúš Bukovčák

vedúci oddelenia cestnej dopravy a dráh

Bratislava

september 2022

Návrh uznesenia

**UZNESENIE č. ......../2022**

zo dňa 09. 09. 2022

Zastupiteľstvo Bratislavského samosprávneho kraja po prerokovaní materiálu

**A schvaľuje**

Zmluvu o poskytnutí finančného príspevku pre projekt cezhraničnej autobusovej dopravy Bratislava – Hainburg/Donau od spolkovej krajiny Dolné Rakúsko pre Bratislavský samosprávny kraj

**B ukladá**

riaditeľke Úradu Bratislavského samosprávneho kraja zabezpečiť podpis Zmluvy o poskytnutí finančného príspevku pre projekt cezhraničnej autobusovej dopravy Bratislava – Hainburg/Donau od spolkovej krajiny Dolné Rakúsko pre Bratislavský samosprávny kraj štatutárnym zástupcom Bratislavského samosprávneho kraja, Mgr. Juraj Droba, MBA, MA

Termín: 31. 10. 2022

**D ô v o d o v á s p r á v a**

Geografická poloha mesta Bratislava, na styku štátnych hraníc troch štátov začlenených do Európskej únie a Schengenského priestoru, je veľkou výzvou pre zabezpečenie dostupnosti celého jeho bezprostredného okolia verejnou osobnou dopravou. Kvôli unikátnemu priestorovému usporiadaniu hraníc štátov a administratívnych celkov dlhý čas nebolo jednoznačne dané, koho úlohou je objednávanie výkonov vo verejnom záujme prímestskej autobusovej dopravy na zabezpečenie spojenia medzi hlavným mestom Slovenska a prihraničnými obcami v Rakúsku, ktoré nemajú žiadne spojenie so Slovenskom železničnou dopravou.

Cezhraničná mobilita obyvateľov začala prirodzene rásť po umožnení voľného prechodu cez štátne hranice v roku 2007. Požiadavky obyvateľov žijúcich na obidvoch stranách hranice dochádzajúcich cez ňu denne za zamestnaním, vzdelaním, či službami, ukazovali, že je nutné zabezpečiť dopravnú obslužnosť tohto územia verejnou osobnou dopravou v nadväznosti na mesto Bratislava. Okrem mobility obyvateľov spojenej s pravidelnou dochádzkou existuje v tomto regióne aj veľký záujem cestovať za rekreačnými účelmi, napríklad za pobytom v prírode, za športom, za historickými pamiatkami, prípadne za nákupmi.

Dopyt po vzniku cezhraničného prímestského autobusového spojenia bol prvýkrát pokrytý v roku 2008 dopravcom Dopravný podnik Bratislava, a. s., ktorý začal 24. mája 2008 prevádzkovať linku s číslom 901 na komerčnej báze. Linka bola najskôr prevádzkovaná na trase Bratislava – Wolfsthal, kde nadväzovala na vlaky linky S7 prevádzkované rakúskym železničným dopravcom ÖBB. Od 21. marca 2009 bol každý druhý spoj predĺžený až do mesta Hainburg an der Donau, od júna 2009 už do Hainburgu premávala väčšina spojov.

Vzhľadom na nerentabilitu prevádzky, spôsobenej o.i. tým, že cena cestovného sa počas celej doby prevádzky nezmenila, a to ani pri predĺžení trasy do Hainburgu, zvažoval DPB v roku 2016 ukončenie jej prevádzky. Po viacerých rokovaniach bolo dohodnuté, že prevádzku prevezme spoločnosť Slovak Lines Expres, a.s. (SLE). Tá svoju linku s trasou na strane Bratislavy predĺženou až na Autobusovú stanicu spustila 15. januára 2017. DPB však napriek predpokladom prevádzkovanie neukončil, čo spôsobilo, že premávali autobusy oboch spoločností s takmer identickým cestovným poriadkom (odstup odchodov bol 5 minút). SLE neskôr prevádzku obmedzil a 27. januára 2019 ju úplne zrušil.

28. decembra 2019 však došlo k naplneniu plánov z roku 2016, DPB linku 901 zrušil úplne a prevádzku prevzal SLE, avšak už s vyššou cenou cestovného a s menším rozsahom spojov. Počas pandémie Covid-19 došlo vzhľadom na obmedzenia v cestovaní k niekoľkým prerušeniam prevádzky linky, a k 14. novembru 2021 prišlo k jej úplnému zrušeniu (identický dátum s termínom skončenia zmluvy o službách medzi BSK a Slovak Lines, a.s.). Verejná doprava medzi Bratislavou a Hainburgom tak definitívne zanikla.

Paralelne so živelným fungovaním komerčnej autobusovej linky medzi Bratislavou a Hainburgom prebiehali interné procesy, ktorými sa Bratislavský samosprávny kraj (BSK), Bratislavská integrovaná doprava, a.s. (BID), Hlavné mesto SR Bratislava (HMB) a zástupcovia projektu baum2020 (tiež za HMB a rakúski partneri) pokúšali nájsť trvalo udržateľné riešenie pre prevádzku tejto linky. Dôležitým počinom bolo zaradenie opcie na objednávku výkonov pre prevádzku linky do Hainburgu do verejného obstarávania nového dopravcu na zabezpečenie prímestskej autobusovej dopravy v Bratislavskom kraji. Objednávka výkonov na cezhraničnú linku zo strany BSK začala prichádzať do úvahy aj vďaka novele zákona o cestnej doprave, ktorá definovala, že vyššie územné celky majú vo svojej kompetencii zabezpečovanie dopravnej obslužnosti na svojom záujmovom území, pričom panuje všeobecná zhoda, že prihraničné územie v Rakúsku spadá do záujmového územia BSK z pohľadu nevyhnutnosti zabezpečenia spojenia verejnou dopravou s územím Slovenska, resp. Bratislavského kraja a mesta Bratislava. V rámci spoločných rozhovorov partnerských inštitúcií spoločnosť BID deklarovala, že v prípade objednávky linky zo strany Úradu BSK, bude linka zaradená do IDS BK.

Zo stretnutí a intenzívnej vzájomnej komunikácie vyššie uvedených inštitúcii vyplynula potreba hľadať riešenie, pri ktorom sa budú na financovaní linky podieľať viacerí partneri. Na slovenskej strane sa postupne vykryštalizovali ako relevantní partneri na spolufinancovanie BSK a HMB. Významný posun v rokovaniach priniesli partneri v Rakúsku, keď pripustili možnosť ich finančnej spoluúčasti na prevádzke predmetnej autobusovej linky. Stalo sa tak prvýkrát na stretnutí v januári 2020 v priestoroch spoločnosti Verkehrsverbund Ostregion (VOR) vo Viedni za účasti zástupcov VOR, spoločnosti BID, HMB, Burgenlandu a Dolného Rakúska. Od daného stretnutia uplynul čas, ale nádejne začaté procesy pribrzdilo dianie okolo pandémie ochorenia COVID-19 a s tým súvisiace nečakané zmeny v rozpočtoch dotknutých inštitúcií.

Nanešťastie pre cestujúcich, problematika začala byť akútne opäť riešená až potom, ako spoločnosť SLE oznámila ukončenie prevádzky linky k 14. novembru 2021 len zopár dní pred týmto termínom. V záujme kontinuálneho zabezpečenia prevádzky linky sa pozornosť okamžite obrátila na možnosť uplatnenia opcie na jej objednávku zo strany BSK. Táto alternatíva, ako okamžité zabezpečenie prevádzky zo dňa na deň, však bola z objektívnych príčin nemožná. Zmluvné podmienky medzi BSK a novým dopravcom, spoločnosťou ARRIVA Mobility Solutions (AMS), stanovujú minimálne 6 mesačnú lehotu (ak je potrebné obstarať ďalšie vozidlo) medzi rozhodnutím o objednaní linky a začatím jej prevádzky. Takýmto sledom udalostí sa dostávame k súčasnému stavu, v ktorom neexistuje žiadne priame pravidelné spojenie verejnou osobnou dopravou medzi Bratislavou, obcou Wolfsthal a mestom Hainburg an der Donau.

**Rokovania partnerov BSK, HMB a spolkovej krajiny Dolné Rakúsko (DL) o spolufinancovaní a uplatnení opcie zo zmluvy medzi BSK a AMS na linku do Hainburgu** pokračovali. **Začiatkom roka 2022 sa partneri dohodli na spolufinancovaní v pomere BSK 42,6%, HMB 24,1% a DL 33,3% doplatku** (rozdiel nákladov a tržieb). **Začiatok prevádzky linky Bratislava – Hainburg,** ako služby vo verejnom záujme, **bol dohodnutý na začiatok školského roka** (na Slovensku aj v Rakúsku) **dňa 5. septembra 2022**. V marci 2022, pol roka pred začiatkom prevádzky, požiadal BSK dopravcu AMS o uplatnenie opcie zo zmluvy.

**Cestovný poriadok** bol **na prvý rok prevádzky** dohodnutý tzv. **redukovaný variant** – hodinový takt spojov. Tento rozsah predstavuje 16 párov spojov v pracovných dňoch, 15 párov spojov v sobotu a 10 párov spojov v nedeľu. Prevádzku by v priebehu dňa zabezpečilo 1 vozidlo a 2 vodiči. Objem dopravných výkonov v zmysle tohto variantu predstavuje 178.200 km/rok. CP približne zodpovedá pôvodnému rozsahu prevádzky v réžii DPB.

V budúcom období, ak sa linka ukáže ako úspešná, **môže** po dohode partnerov **prísť k navýšeniu** spojov na tzv. **optimálny variant** – hodinový takt spojov, navýšený počas rannej a poobednej špičky pracovných dní na 30 min. interval spojov. Tento rozsah predstavuje 23 párov spojov v pracovných dňoch, 15 párov spojov v sobotu a 10 párov spojov v nedeľu. Prevádzku by v priebehu dňa zabezpečili 2 vozidlá a 3 vodiči. Objem dopravných výkonov v zmysle tohto variantu predstavuje 235.950 km/rok.

**Náklady na prevádzku** – doplatok po odpočítaní tržieb (očakáva sa 25% pokrytie tržbami) predstavuje **pri redukovanom variante 246 256,76 EUR ročne** (jedná sa o základ k 1.1.2022 – vysúťažená cena na km vozidla štandard, náklady budú štvrťročne valorizované v zmysle zmluvy BSK s AMS, pričom k prvej valorizácii dochádza 1.4.2022). Z toho BSK 104.905,38 EUR, MHB 59.347,88 EUR, DL 82.003,50 EUR.

Doplatok pri prejdení na **optimálny variant predstavuje 352 325,73 EUR ročne** (jedná sa o základ k 1.1.2022 – vysúťažená cena na km vozidla štandard, náklady budú štvrťročne valorizované v zmysle zmluvy BSK s AMS, pričom k prvej valorizácii dochádza 1.4.2022). Z toho BSK 150.090,76 EUR, HMB 84.910,50 EUR, DL 117.324,47 EUR.

Na linke bude platiť **prepravný poriadok a tarifné podmienky IDS BK**. Vnútroštátna preprava na území Rakúska bude vylúčená. Cestujúci bude môcť využiť ako cestovné lístky na jednu cestu, tak aj predplatné cestovné lístky.

**Návrh zmluvy o spolufinancovaní** vychádza zo vzoru uzatvorenej zmluvy medzi DL a Juhomoravským krajom, kde rovnako je objednávaná cezhraničná linka. Zmluva medzi BSK a DL bude podpísaná ako v slovenskom, tak aj v nemeckom jazyku. Prílohou k zmluve bude Cenník cestovných lístkov a základné tarifné podmienky, cestovný poriadok pre základný redukovaný variant a výhľadový cestovný poriadok pre optimálny variant. So spolufinancovaním sa počíta na celé obdobie platnosti zmluvy medzi BSK a AMS (tzn. 10 rokov od 15. novembra 2021). K schváleniu spolufinancovania na rakúskej strane má prísť Uznesením Krajinskej vlády Dolného Rakúska na konci augusta 2022. Rovnaká zmluva o spolufinancovaní bude uzatvorená medzi BSK a HMB. K schváleniu spolufinancovania prišlo na HMB dňa 31. marca 2022 Uznesením MsZ č. 1185/2022.

Prílohy:

1. Zmluva o spolufinancovaní BSK s DL – SJ

* Príloha č. 1 Cenník a zákl. tarif. podmienky – SJ
* Príloha č. 2a Cestovný poriadok – redukovaný var.
* Príloha č. 2b Cestovný poriadok – optimálny var.

2. Zmluva o spolufinancovaní BSK s DL – NJ

* Príloha č. 1 Cenník a zákl. tarif. podmienky – NJ
* Príloha č. 2a Cestovný poriadok – redukovaný var.
* Príloha č. 2b Cestovný poriadok – optimálny var.